Document ID: 32014D0857

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 1ης Δεκεμβρίου 2014
όσον αφορά την κοινοποίηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας ότι επιθυμεί να συμμετέχει σε ορισμένες από τις διατάξεις του κεκτημένου Σένγκεν που περιέχονται σε πράξεις της Ένωσης στον τομέα της αστυνομικής συνεργασίας και της δικαστικής συνεργασίας σε ποινικά ζητήματα και για την τροποποίηση των αποφάσεων 2000/365/ΕΚ και 2004/926/ΕΚ
(2014/857/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη το Πρωτόκολλο αριθ. 36 σχετικά με τις μεταβατικές διατάξεις (εφεξής «Πρωτόκολλο αριθ. 36»), που προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 10, παράγραφος 5,
Έχοντας υπόψη το Πρωτόκολλο αριθ. 19 σχετικά με το κεκτημένο Σένγκεν που έχει ενσωματωθεί στο πλαίσιο της Ευρωπαϊκής Ένωσης (εφεξής «πρωτόκολλο Σένγκεν»), το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και ιδίως το άρθρο 4,
Έχοντας υπόψη την κοινοποίηση, δυνάμει του άρθρου 10, παράγραφος 4, του πρωτοκόλλου αριθ. 36, της κυβέρνησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας (εφεξής «το Ηνωμένο Βασίλειο»), με επιστολή της προς τον Πρόεδρο του Συμβουλίου της 24ης Ιουλίου 2013,
Έχοντας υπόψη την κοινοποίηση, σύμφωνα με το άρθρο 10, παράγραφος 5, του πρωτοκόλλου αριθ. 36, της κυβέρνησης του Ηνωμένου Βασιλείου, με επιστολή της προς τον Πρόεδρο του Συμβουλίου και της Επιτροπής, που αρχίζει να ισχύει την 1η Δεκεμβρίου 2014, ότι επιθυμεί να συμμετάσχει σε ορισμένες από τις διατάξεις του κεκτημένου του Σένγκεν που περιέχονται σε πράξεις της Ένωσης στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις,
Εκτιμώντας τα ακόλουθα,
(1)
Το άρθρο 10, παράγραφος 4 του πρωτοκόλλου αριθ. 36 επέτρεψε το Ηνωμένο Βασίλειο, το αργότερο έξι μήνες πριν από τη λήξη της πενταετούς μεταβατικής περιόδου μετά την έναρξη ισχύος της Συνθήκης της Λισαβόνας, να κοινοποιήσει στο Συμβούλιο ότι δεν αποδέχεται, όσον αφορά τις πράξεις της Ένωσης στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις που εκδόθηκαν πριν από την έναρξη ισχύος της Συνθήκης της Λισαβόνας, τις εξουσίες της Επιτροπής και του Δικαστηρίου των Ευρωπαϊκών Κοινοτήτων, σύμφωνα με το άρθρο 10, παράγραφος 1 του πρωτοκόλλου αριθ. 36.
(2)
Με επιστολή προς τον Πρόεδρο του Συμβουλίου της 24ης Ιουλίου 2013, το Ηνωμένο Βασίλειο έκανε χρήση της ανωτέρω δυνατότητας κοινοποιώντας στο Συμβούλιο ότι δεν δέχεται τις εν λόγω εξουσίες της Επιτροπής και του Δικαστηρίου, με συνέπεια οι σχετικές πράξεις στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις να παύσουν να ισχύουν στο Ηνωμένο Βασίλειο την 1η Δεκεμβρίου 2014.
(3)
Το άρθρο 10, παράγραφος 5 του πρωτοκόλλου αριθ. 36 επιτρέπει στο Ηνωμένο Βασίλειο να κοινοποιήσει στο Συμβούλιο ότι επιθυμεί να συμμετάσχει στην ως άνω πράξεις, συμπεριλαμβανομένων των πράξεων που αποτελούν μέρος του κεκτημένου Σένγκεν, οπότε και θα πρέπει να εφαρμόζονται οι σχετικές διατάξεις του πρωτοκόλλου του Σένγκεν.
(4)
Με επιστολή προς τον Πρόεδρο του Συμβουλίου και της Επιτροπής που αρχίζει να ισχύει την 1η Δεκεμβρίου 2014, το Ηνωμένο Βασίλειο έκανε χρήση της παραπάνω δυνατότητας, κοινοποιώντας στο Συμβούλιο την επιθυμία του να συμμετάσχει σε ορισμένες από τις διατάξεις του κεκτημένου του Σένγκεν που περιέχονται σε πράξεις της Ένωσης στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις στις οποίες έχει ήδη συμμετάσχει σύμφωνα με την απόφαση 2000/365/ΕΚ του Συμβουλίου (1), την απόφαση 2004/926/ΕΚ του Συμβουλίου (2), και το άρθρο 5, παράγραφος 1, του Πρωτοκόλλου Σένγκεν.
(5)
Ως εκ τούτου, είναι αναγκαίο να προσδιορισθούν οι πράξεις και διατάξεις στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις που αποτελούν μέρος του κεκτημένου του Σένγκεν και στις οποίες το Ηνωμένο Βασίλειο θα συνεχίσει να συμμετέχει σύμφωνα με την ανωτέρω κοινοποίηση ότι επιθυμεί να το πράξει και, ως εκ τούτου, να τροποποιηθούν οι αποφάσεις 2000/365/ΕΚ και 2004/926/ΕΚ.
(6)
Οι αποφάσεις 2000/365/ΕΚ και 2004/926/ΕΚ, στην τροποποιημένη τους μορφή, θα εξακολουθήσουν συνεπώς να ισχύουν, ιδίως όσον αφορά τις διατάξεις του κεκτημένου του Σένγκεν στις οποίες επετράπη στο Ηνωμένο Βασίλειο να συμμετάσχει και οι οποίες δεν είναι οι πράξεις και διατάξεις στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις, στις οποίες αναφέρεται η παράγραφος του άρθρου 10 του πρωτοκόλλου αριθ. 36.
(7)
Ομοίως, το Ηνωμένο Βασίλειο θα συνεχίσει να συμμετέχει στις πράξεις και διατάξεις του κεκτημένου Σένγκεν στις οποίες του έχει επιτραπεί να συμμετέχει, και οι οποίες, παρόλο που είναι πράξεις και διατάξεις στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις που είχαν εκδοθεί πριν από την έναρξη ισχύος της Συνθήκης της Λισαβόνας, έχουν τροποποιηθεί με πράξη, η οποία ισχύει για το Ηνωμένο Βασίλειο και έχει θεσπισθεί μετά την εν λόγω έναρξη ισχύος και ως εκ τούτου εμπίπτουν στο άρθρο 10, παράγραφος 2 του πρωτοκόλλου αριθ. 36. Αυτό συμβαίνει όσον αφορά την απόφαση της εκτελεστικής επιτροπής της 16ης Σεπτεμβρίου 1998 (3) για τον μηχανισμό αξιολόγησης Σένγκεν, ο οποίος τροποποιήθηκε από τον κανονισμό (ΕΕ) αριθ. 1053/2013 του Συμβουλίου (4) και όσον αφορά τα άρθρα 48 έως 53 της σύμβασης του 1990 για την εκτέλεση της συμφωνίας του Σένγκεν της 14ης Ιουνίου 1985, καθώς και τη σύμβαση για την αμοιβαία δικαστική συνδρομή σε ποινικές υποθέσεις μεταξύ των κρατών μελών της Ευρωπαϊκής Ένωσης (5) και το πρωτόκολλό της (6), που τροποποιήθηκαν από την οδηγία 2014/41/ΕΕ του Ευρωπαϊκού Κοινοβουλίου και του Συμβουλίου (7). Αυτό συμβαίνει επίσης όσον αφορά τη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (8) η οποία τροποποιήθηκε από το πρωτόκολλο για την προσχώρηση του Πριγκιπάτου του Λιχτενστάιν στη συμφωνία αυτή (9) (εφεξής «η συμφωνία του 2008 για τη σύνδεση της Ελβετίας με το κεκτημένο Σένγκεν»).
(8)
Όπως υπενθυμίζεται στην απόφαση 2000/365/ΕΚ, το Ηνωμένο Βασίλειο κατέχει ιδιαίτερη θέση σχετικά με τα ζητήματα που καλύπτονται από το τρίτο μέρος, τίτλος V της Συνθήκης για τη λειτουργία της Ευρωπαϊκής Ένωσης («ΣΛΕΕ»), όπως αναγνωρίζεται στο πρωτόκολλο Σένγκεν, καθώς και στο πρωτόκολλο (αριθ. 20) για την εφαρμογή ορισμένων πτυχών του άρθρου 26 της ΣΛΕΕ στο Ηνωμένο Βασίλειο και την Ιρλανδία (εφεξής «πρωτόκολλο αριθ. 20») και στο πρωτόκολλο αριθ. 21 σχετικά με τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης (εφεξής «πρωτόκολλο αριθ. 21»), που προσαρτώνται στη Συνθήκη για την Ευρωπαϊκή Ένωση και στη ΣΛΕΕ. Λόγω της ιδιαίτερης αυτής θέσης, το πρωτόκολλο του Σένγκεν προβλέπει τη δυνατότητα του Ηνωμένου Βασιλείου να συμμετέχει σε μερικές από τις διατάξεις του κεκτημένου του Σένγκεν.
(9)
Σύμφωνα με το άρθρο 10, παράγραφος 5, του πρωτοκόλλου αριθ. 36, η συμμετοχή του Ηνωμένου Βασιλείου σε ορισμένες διατάξεις του κεκτημένου του Σένγκεν οι οποίες περιέχονται σε πράξεις της Ένωσης στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις, όπως προβλέπεται στην απόφαση αυτή επαναφέρει το μεγαλύτερο δυνατό βαθμό συμμετοχής του Ηνωμένου Βασιλείου στο κεκτημένο Σένγκεν της Ένωσης που εμπίπτει στον τομέα της ελευθερίας, ασφάλειας και δικαιοσύνης, χωρίς να επηρεάζεται σημαντικά η πρακτική λειτουργία των διαφόρων μερών, διατηρώντας, παράλληλα, τη συνοχή τους.
(10)
Όπως υπενθυμίζεται στην οδηγία 2000/365/ΕΚ, το κεκτημένο του Σένγκεν έχει σχεδιασθεί και λειτουργεί ως ένα συνεκτικό σύνολο, το οποίο πρέπει να είναι απολύτως αποδεκτό και να εφαρμόζεται πλήρως από όλα τα κράτη που υποστηρίζουν την αρχή της κατάργησης των ελέγχων επί των προσώπων στα κοινά σύνορά τους.
(11)
Είναι σκόπιμο να ανατεθεί στο Συμβούλιο η εκτελεστική εξουσία για την έκδοση αποφάσεων δυνάμει των άρθρων 5, παράγραφος 1) και 6, παράγραφος 1) της απόφασης 2000/365/ΕΚ, βάσει των οποίων το κεκτημένο Σένγκεν θα εφαρμόζεται στις Αγγλονορμανδικές νήσους και στη Νήσο του Μαν και το κεκτημένο όσον αφορά το σύστημα πληροφοριών Σένγκε, θα τεθεί σε εφαρμογή στο Ηνωμένο Βασίλειο. Αυτό συμβαίνει λόγω του ειδικού ρόλου που έχει ανατεθεί στο Συμβούλιο από το πρωτόκολλο Σένγκεν όταν πρόκειται δεχθεί με ομοφωνία νέους συμμετέχοντες στο κεκτημένο του Σένγκεν, αλλά και λόγω του υψηλού επιπέδου αμοιβαίας εμπιστοσύνης που απαιτείται μεταξύ των κρατών μελών όταν εξετάζουν κατά πόσον πληρούνται οι προϋποθέσεις για την εφαρμογή των διατάξεων σχετικά με το σύστημα πληροφοριών Σένγκεν και λαμβάνουν στη συνέχεια την απόφαση βάσει της οποίας οι εν λόγω διατάξεις τίθενται σε ισχύ για το Ηνωμένο Βασίλειο. Το Συμβούλιο αποφασίζει με ομοφωνία των μελών του όπως ορίζονται στο άρθρο 1 του πρωτοκόλλου του Σένγκεν και του αντιπροσώπου της κυβέρνησης του Ηνωμένου Βασιλείου.
(12)
Σύμφωνα με το άρθρο 2 της συμφωνίας που έχει συναφθεί από το Συμβούλιο της Ευρωπαϊκής Ένωσης και τη Δημοκρατία της Ισλανδίας και το Βασίλειο της Νορβηγίας για τον καθορισμό δικαιωμάτων και υποχρεώσεων μεταξύ της Ιρλανδίας και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφενός, και της Δημοκρατίας της Ισλανδίας και του Βασιλείου της Νορβηγίας, αφετέρου, σε τομείς του κεκτημένου του Σένγκεν που ισχύουν για τα κράτη αυτά (10), η Μεικτή επιτροπή, η οποία έχει συγκροτηθεί σύμφωνα με το άρθρο 3 της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας όσον αφορά τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν, (11) έχει γνωμοδοτήσει, σύμφωνα με το άρθρο 4, σχετικά με την προετοιμασία της παρούσας απόφασης,
(13)
Σύμφωνα με το άρθρο 5 της συμφωνίας του 2008 σχετικά με τη σύνδεση της Ελβετίας με το κεκτημένο του Σένγκεν, η Μεικτή Επιτροπή που έχει συσταθεί δυνάμει του άρθρου 3 της συμφωνίας ενημερώθηκε για την προετοιμασία της παρούσας απόφασης.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από την 1η Δεκεμβρίου 2014, το Ηνωμένο Βασίλειο θα συνεχίσει να συμμετέχει στις διατάξεις του κεκτημένου του Σένγκεν, όπως προβλέπεται στην παρούσα απόφαση, και σύμφωνα με τις αποφάσεις 2000/365/ΕΚ και 2004/926/ΕΚ, όπως τροποποιούνται από την παρούσα απόφαση.
Το παρόν άρθρο ισχύει υπό την επιφύλαξη των πράξεων και διατάξεων του κεκτημένου Σένγκεν, οι οποίες θεσπίσθηκαν μετά την 1η Δεκεμβρίου 2009 και δεσμεύουν το Ηνωμένο Βασίλειο, σύμφωνα με το άρθρο 5, παράγραφος 1, του Πρωτοκόλλου Σένγκεν και το άρθρο 8, παράγραφος 2 της απόφασης 2000/365/ΕΚ.
Άρθρο 2
Η οδηγία 2000/365/ΕΚ τροποποιείται ως εξής:
1)
Το άρθρο 1 τροποποιείται ως εξής:
α)
το στοιχείο α) τροποποιείται ως εξής:
i)
στο σημείο i):
-
η αναφορά στο άρθρο«27» αντικαθίσταται από την αναφορά στο «27, παράγραφος 1»·
-
οι όροι «με εξαίρεση το άρθρο 47, παράγραφος 2, στοιχείο γ)» αντικαθίστανται από τους όρους «με εξαίρεση το άρθρο 47, παράγραφος 2), στοιχείο γ) και παράγραφος 4».
ii)
τα σημεία ii) και iii) αντικαθίστανται από το ακόλουθο κείμενο:
«ii)
οι ακόλουθες διατάξεις σχετικά με το Σύστημα Πληροφοριών Σένγκεν:
-
Απόφαση 2007/533/ΔΕΥ του Συμβουλίου, της 12ης Ιουλίου 2007, για την εγκατάσταση, τη λειτουργία και τη χρήση του Συστήματος Πληροφοριών Σένγκεν δεύτερης γενιάς (SIS II) (12)
-
Απόφαση 2007/171/ΕΚ της Επιτροπής της 16ης Μαρτίου 2007 για τον καθορισμό των απαιτήσεων δικτύου του συστήματος πληροφοριών Σένγκεν II (3ος πυλώνας) (13),
β)
Στο στοιχείο β), διαγράφονται τα σημεία (i) έως (v), τα δε σημεία (vi), (vii)) και (viii) αντικαθίστανται από το ακόλουθο κείμενο:
«i)
η συμφωνία που υπεγράφη στις 19 Δεκεμβρίου 1996 για την προσχώρηση του Βασιλείου της Δανίας: Άρθρο 6,
ii)
η συμφωνία που υπεγράφη στις 19 Δεκεμβρίου 1996 για την προσχώρηση της Δημοκρατίας της Φινλανδίας: Άρθρο 5,
iii)
η συμφωνία που υπεγράφη στις 19 Δεκεμβρίου 1996 για την προσχώρηση του Βασιλείου της Σουηδίας: Άρθρο 5,»
·
γ)
Στο στοιχείο γ) τα σημεία i) και ii) αντικαθίσταται από το ακόλουθο κείμενο:
«SCH/Com-ex (94) 28 rev (πιστοποιητικό που προβλέπεται στο άρθρο 75 για τη μεταφορά ναρκωτικών ή/και ψυχοτρόπων ουσιών),
SCH/COM-ex (98) 26 def (σύσταση της Μόνιμης Επιτροπής της σύμβασης περί εφαρμογής του Σένγκεν), υπό την επιφύλαξη εσωτερικής ρύθμισης για τον καθορισμό των διατυπώσεων συμμετοχής των εμπειρογνωμόνων του Ηνωμένου Βασιλείου σε αποστολές που πραγματοποιούνται υπό την αιγίδα της αρμόδιας ομάδας εργασίας του Συμβουλίου,»
δ)
το στοιχείο δ) διαγράφεται.
2)
Τα άρθρα 2, 3 και 4 διαγράφονται.
3)
το άρθρο 5 τροποποιείται ως εξής:
α)
στην παράγραφο 1, στη δεύτερη πρόταση, οι όροι «απόφαση επί του αιτήματος αυτού λαμβάνεται από το Συμβούλιο…» αντικαθίστανται από το ακόλουθο κείμενο: «Εκτελεστική απόφαση επί του αιτήματος αυτού λαμβάνεται από το Συμβούλιο…».
β)
η παράγραφος 2 τροποποιείται ως εξής:
i)
στο στοιχείο α):
-
η αναφορά στο άρθρο 27 αντικαθίσταται από την αναφορά στο «27, παράγραφος 1)»·
-
οι όροι «με εξαίρεση το άρθρο 47, παράγραφος 2, στοιχείο γ)» αντικαθίστανται από τους όρους «με εξαίρεση το άρθρο 47, παράγραφος 2), στοιχείο γ) και παράγραφος 4)».
ii)
στο στοιχείο β), διαγράφονται τα σημεία (i) έως (v), τα δε σημεία vi), vii) και viii) αντικαθίστανται από το ακόλουθο κείμενο:
«i)
η συμφωνία που υπεγράφη στις 19 Δεκεμβρίου 1996 για την προσχώρηση του Βασιλείου της Δανίας: Άρθρο 6,
ii)
η συμφωνία που υπεγράφη στις 19 Δεκεμβρίου 1996 για την προσχώρηση της Δημοκρατίας της Φινλανδίας: Άρθρο 5,
iii)
η συμφωνία που υπεγράφη στις 19 Δεκεμβρίου 1996 για την προσχώρηση του Βασιλείου της Σουηδίας: Άρθρο 5,»
iii)
στο στοιχείο γ), ο κατάλογος των πράξεων αντικαθίσταται από το ακόλουθο κείμενο:
«SCH/Com-ex (94) 28 rev (πιστοποιητικό που προβλέπεται στο άρθρο 75 για τη μεταφορά ναρκωτικών ή/και ψυχοτρόπων ουσιών)»,
iv)
το στοιχείο δ) διαγράφεται.
4)
Το άρθρο 6 τροποποιείται ως εξής:
α)
οι παράγραφοι 1 και 2 αντικαθίστανται από τα ακόλουθα:
«1. Οι διατάξεις που αναφέρονται στο άρθρο 1, στοιχείο α) σημείο ii), καθώς και οι λοιπές σχετικές διατάξεις σχετικά με το σύστημα πληροφοριών Σένγκεν, που εγκρίθηκαν μετά την 1η Δεκεμβρίου 2009, αλλά δεν έχουν ακόμη τεθεί σε εφαρμογή, πρέπει να τεθούν σε εφαρμογή, μεταξύ του Ηνωμένου Βασιλείου και των κρατών μελών, καθώς και άλλων κρατών, για τα οποία οι εν λόγω διατάξεις έχουν ήδη τεθεί σε ισχύ, όταν έχουν πληρωθεί οι προϋποθέσεις για την εφαρμογή των εν λόγω διατάξεων, με εκτελεστική απόφαση που λαμβάνει το Συμβούλιο.»
β)
Η αρίθμηση των παραγράφων 3, 4 και 5 προσαρμόζεται σε 2,3 και 4 αντιστοίχως.
γ)
Στην πρώην παράγραφο 4, νυν 3, οι λέξεις «κάθε απόφαση σύμφωνα με τις παραγράφους 1,2 και 3…» αντικαθίστανται από τις λέξεις «κάθε εκτελεστική απόφαση σύμφωνα με τις παραγράφους 1 και 2…»
5)
Στο άρθρο 7, η παράγραφος 1 διαγράφεται και η παράγραφος 2 γίνεται μόνη παράγραφος.
Άρθρο 3
Η οδηγία 2004/926/ΕΚ τροποποιείται ως εξής:
1)
Στο άρθρο 1, προστίθεται η ακόλουθη παράγραφος:
«Από την 1η Δεκεμβρίου 2014, το Ηνωμένο Βασίλειο εξακολουθεί να εφαρμόζει τις διατάξεις που αναφέρονται στα άρθρα 1 στοιχείο α) σημείο i), β) και (γ) και 5, παράγραφος 2) της απόφασης 2000/365/ΕΚ, όπως έχουν τροποποιηθεί από την απόφαση 2014/857/ΕΕ του Συμβουλίου (14), καθώς και τις διατάξεις των πράξεων που αναφέρονται στα παραρτήματα I και ΙΙ της παρούσας απόφασης, όπως έχουν τροποποιηθεί από την απόφαση 2014/857/ΕΕ.
.
2)
Στο παράρτημα I
α)
το σημείο 4 απαλείφεται·
β)
τα ακόλουθα σημεία προστίθενται:
«8.
Απόφαση-πλαίσιο 2008/977/ΔΕΥ του Συμβουλίου, της 27ης Νοεμβρίου 2008, για την προστασία των δεδομένων προσωπικού χαρακτήρα που τυγχάνουν επεξεργασίας στο πλαίσιο της αστυνομικής και δικαστικής συνεργασίας σε ποινικές υποθέσεις (ΕΕ L 350 της 30.12.2008, σ. 60).
9.
Απόφαση 2008/149/ΔΕ του Συμβουλίου, της 28ης Ιανουαρίου 2008, για τη σύναψη, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, (ΕΕ L 53 της 27.2.2008, σ. 50).
10.
Απόφαση 2011/349/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν όσον αφορά ιδίως τη δικαστική συνεργασία σε ποινικά θέματα και την αστυνομική συνεργασία (ΕΕ L 160 της 18.6.2011, σ. 1).»
.
Άρθρο 4
Η παρούσα απόφαση αρχίζει να ισχύει την 1η Δεκεμβρίου 2014.
Βρυξέλλες, 1 Δεκεμβρίου 2014.

Labels: 18
15
11